Eugenius Ludouico regi. Per alia scripta nobilitati tuae mandauimus, quatinus Niuernensem comitem ab infestatione Vizeliacensis aecclesiae, quae ad ius beati Petri specialiter pertinet, attentius cohiberes. Et ecce, quod sine grandi mentis afflictione non dicimus, nescimus an eum exinde magnificentia tua conuenire neglexit an ipse noluerit iussioni tue parere: postquam nos propter hoc tibi nostra scripta transmisimus, idem comes durius est eandem aecclesiam insecutus et nunc per se, nunc per eos qui sub eius ditione consistunt, fratres inibi ad dei seruitium commorantes et terrere minis et fatigare iniuriis non desistit. Sane omni nostra commonitione cessante, tam illi quam uniuersis ecclesiis que in terra tibi a deo commissa consistunt, deberes esse presidio et a prauorum incursibus, maxime autem eorum qui tuis preceptionibus acquiescunt, eas studiosus defensare. Nunc autem petitionibus et precibus nostris adhibitis, ecclesiam ipsam non uidemus ab illius inquietationibus liberatam. Quocirca magnificentiam tuam apostolicis litteris et precibus ammonemus, quatinus sicut de nostra dilectione confidis, ita eundem comitem ab infesta Vizeliacensis aecclesiae ac bonorum eius districte cohibeas et homines suos eum facias attentius commonere. Porro si aliquid sibi aduersus ipsam aecclesiam aut res eius credit iuste competere, nos, ad quos prouisio et regimen eiusdem aecclesiae specialiter pertinet, ei, si postulauerit, equitate media per nos aut delegatos iudices curabimus exhibere.